Diari Oficial de la Generalitat Valenciana


Sumari del DOGV 4373, del 07-11-2002 (2002/11623)

RESOLUCIÓ de 23 d'octubre de 2002, del conseller d'Obres Públiques, Urbanisme i Transports, per la qual es determina l'explotació per part de l'Entitat de Sanejament d'Aigües Residuals de la Comunitat Valenciana de les tres estacions de bombament incloses en el sanejament del polígon industrial Camí de la Mar a Alboraya (València).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4373

Data del DOGV
:   07-11-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/11841


Data del document
:   23-10-2002

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Entitat Pública de Sanejament d'Aigües Residuals de la Comunitat Valenciana
    * Alboraia
    * tractament de l'aigua
    * contracte de serveis

RESOLUCIÓ de 23 d'octubre de 2002, del conseller d'Obres Públiques, Urbanisme i Transports, per la qual es determina l'explotació per part de l'Entitat de Sanejament d'Aigües Residuals de la Comunitat Valenciana de les tres estacions de bombament incloses en el sanejament del polígon industrial Camí de la Mar a Alboraya (València). [2002/11246]
  
Antecedents de fet
  
Les obres corresponents al projecte de la xarxa de col·lectors generals a Alboraya (València). Fase I. Polígon industrial Camí de la Mar, van ser contractades per la Conselleria d'Obres Públiques, Urbanisme i Transports amb data 26 de juny de 2001.
  
Les actuacions de referència preveuen l'execució d'una xarxa de col·lectors que arreplega tots els cabals d'aigües negres del polígon i, per mitjà de tres estacions de bombament, s'impulsen fins a la xarxa de col·lectors de la planta depuradora del Carraixet.
  
Les aigües pluvials s'alleugen en part per mitjà de drenatge superficial (que pararà a la séquia del Mar), mentre que les que es capten per la xarxa de col·lectors s'alleugen en les estacions de bombament, per mitjà de bombes preparades per a este fi.
  
Les tres estacions de bombament estan situades, dues d'estes en el Camí de la Mar, que estan interconnectades la primera amb la segona i esta última amb el col·lector general de l'EDAR del Carraixet, i la tercera al costat de la rotonda d'entrada nord-est a la població d'Alboraya, al costat de l'inici del polígon industrial.
  
Vista la problemàtica d'explotació que es planteja en les actuals estacions de bombament, atés que estes requerixen un adequat i un continu control, així com un adequat manteniment per al seu correcte funcionament, es considera que l'explotació adequada de les tres noves estacions de bombament passa per integrar-les en l'actual sistema del Carraixet.
  
Per a això, s'han de desglossar de la resta de les obres quant a la gestió del seu manteniment i el control, i els col·lectors queden a càrrec de l'Ajuntament d'Alboraya i les estacions de bombament, a càrrec de l'Entitat de Sanejament.
  
Així doncs, amb l'objecte de garantir el normal funcionament de les instal·lacions i evitar interrupcions en el servici de sanejament i depuració del municipi servit, es fa necessari encomanar a l'Entitat de Sanejament l'explotació de les tres estacions de bombament incloses en el projecte, i integrar-les en la gestió de l'explotació del sistema de sanejament integral de l'Horta Nord - Conca del Carraixet, d'acord amb el que establixen els articles 14.2 i 16.a) de la Llei 2/1992, de 26 de març, de Sanejament d'Aigües Residuals de la Comunitat Valenciana.
  
Fonaments de dret
  
La Llei 2/1992, de 26 de març, de Sanejament de les Aigües Residuals de la Comunitat Valenciana, determina en l'article 3 que correspon a la Generalitat entre d'altres atribucions, la planificació, l'aprovació definitiva de plans i projectes, així com l'elaboració de projectes, execució d'obres i explotació de les instal·lacions i servicis que promoga directament. De la mateixa manera, la llei determina que la Generalitat podrà utilitzar qualsevol mecanisme convingut, concertat, organitzatiu o funcional, en el cas que això contribuïsca a millorar l'eficàcia de la gestió pública.
  
L'article 13 assenyala que l'actuació de la Generalitat en les matèries a què es referix la llei es portarà a terme a través del Govern Valencià i de les Conselleries d'Obres Públiques, Urbanisme i Transports i de Medi Ambient, i, així mateix, a través de l'Entitat Pública de Sanejament d'Aigües Residuals de la Comunitat Valenciana, que la mateixa llei crea amb personalitat jurídica pròpia i plena capacitat pública i privada, i que té per objecte la gestió, l'explotació d'instal·lacions i servicis, i l'execució d'obres de tractament, depuració i, si és procedent, la reutilització d'aigües depurades en els termes prevists en esta llei (article 14 de la Llei 2/1992, de 26 de març, de Sanejament de les Aigües Residuals de la Comunitat Valenciana, en la nova redacció donada per la Llei 10/1998, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana).
  
Igualment, atés que l'Entitat es concep com una persona jurídica de caràcter essencialment instrumental, la llei establix entre les seues funcions la de gestionar l'explotació de les instal·lacions i executar les obres de sanejament i depuració que la Generalitat determine, així com aquelles que li puguen encomanar les entitats locals o altres organismes (article 16 a).
  
Finalment, de conformitat amb l'article 14.2 de la mencionada llei, la relació de la Generalitat amb l'Entitat Pública de Sanejament es realitzarà a través de la Conselleria d'Obres Públiques, Urbanisme i Transports.
  
Vista la proposta de la Direcció General d'Obres Públiques.
  
En virtut d'això, i de conformitat amb el que establixen els articles 14.2 i 16 a) de la Llei 2/1992, de 26 de març, article 35 de la Llei 5/1983, de 30 de desembre, del Govern Valencià, i l'article 7 del Decret 210/2001, de 18 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports, resolc:
  
Encomanar a l'Entitat Pública de Sanejament i Depuració d'Aigües Residuals de la Comunitat Valenciana la gestió de l'explotació de les instal·lacions de les tres estacions de bombament incloses en el sanejament del polígon industrial Camí de la Mar d'Alboraya (València). Fase I, i s'integren en la gestió de l'explotació del sistema de sanejament integral de l'Horta Nord - Conca del Carraixet, amb efectes a partir de la recepció de les obres.
  
Contra la present resolució, que posa fi a la via administrativa, es pot interposar, amb caràcter potestatiu, recurs de reposició davant del mateix òrgan que va dictar la resolució en el termini d'un mes, comptador des del dia següent de la seua notificació, en virtut del que disposa els articles 116 i 117 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, en la redacció donada a estos per la Llei 4/1999, de 13 de gener (BOE núm. 12, de 14 de gener).
  
No obstant el que s'ha disposat en el paràgraf anterior, la present resolució podrà ser impugnada directament davant del Jutjat Contenciós Administratiu de la ciutat de València, per mitjà de la interposició del corresponent recurs contenciós administratiu en el termini de dos mesos, comptadors des del dia següent de la notificació d'esta o, si és procedent, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjuí que es puga exercitar, si és procedent, qualsevol altre recurs que s'estime procedent.